
Гъавэ бэв
Адыгей. Зэи къэмыхъуауэ мы гъэм икъукIэ гъавэ бэв — тонн мелуан ныкъуэ — республикэм къыщрахьэлIащ.
Мэкъумэш хозяйствэмкIэ министерствэм къызэритамкIэ, гъавэр гектар мини 125-м щIигъум щызэщIакъуэжащ, абыхэм ящыщу гектар 93-р бжьыхьэсэщ. А бэвыгъэм хэлъхьэныгъэшхуэ хуищIащ нартыхум. Ар зэщIэкъуэжыныр мы махуэхэм и кIэм нагъэсащ.
Министерствэм и къудамэм и унафэщI Абрэдж Эммэ зэрыжиIамкIэ, ику иту гектар къэс гъавэ центнер 52-рэ къытрахащ, нэгъабэ елъытауэ центнер 20-кIэ нэхъыбэ. Джаджэ, Тэучэжь куейхэм я мэкъумэшыщIэхэм гектар къэс центнер 58-м щIигъу къыщытрахащ.
Сабий сымаджэщ
Къэрэшей-Шэрджэс. Республикэм и Iэтащхьэ Темрезов Рашид зэрыжиIамкIэ, узыфэ зэмылIэужьыгъуэхэр зыпкърытхэм щеIэзэфыну республикэ сабий сымаджэщ щIыналъэм ухуэн 2014 гъэм щыщIадзэнущ.
Ухуэныгъэр Перинатальнэ центрымрэ Сабий къалэ сымаджэщымрэ я зэхуакум щащIынущ. Медицинэ IуэхущIапIищри зыуэ зэпащIэнущ. КомплексыщIэр 2016 гъэм зэфIагъэкIыну я мурадщ.
СымаджэщыщIэм лэжьэн щIидзэмэ, илъэсым къриубыдэу стационарнэу сабий 20476-м еIэзэфынущ, иджыкIэ къызэщIаубыдэфыр 9526-рэщ.
УЭРДОКЪУЭ Женя.
